Fra næste år skal Optimus arbejde for Tesla

Det notoriske tidsoptimist Elon Musk hævder nu, at den menneskelignende robot Optimus allerede til næste år vil kunne udføre mindre opgaver for Tesla. Det skriver han i et indlæg på sit sociale medie X. Heri skriver han også, at robotten forhåbentlig vil kunne udføre produktionsopgaver for eksterne virksomheder allerede i 2026.

Om den skal bruges til at samle – eller bygge komponenter til – selskabets biler, melder historien intet om. Han oplyser blot, at skal bruges til “mindre produktion”.

Det er ikke første gang, Musk udtaler sig dristigt om robottens evner. Allerede i 2021 sagde milliardæren, at han forventede, at robotten var klar til brug i Tesla-fabrikker året efter.

Optimus er omkring 1,7 meter høj og vejer 56 kilo. Den er designet til at udføre “kedeligt, monotomt og farligt” arbejde. Navnet er en hentydning til Optimus Prime, den magtfulde og venlige leder af Autobots i Transformers-filmene.

Tesla will have genuinely useful humanoid robots in low production for Tesla internal use next year and, hopefully, high production for other companies in 2026
— Elon Musk (@elonmusk) July 22, 2024

Optimus, der dengang hed “Tesla Bot” blev præsenteret ved et bizart event i 2021, hvor den blev levendegjort af en skuespiller i en bodysuit.

Musk har tidligere sagt, at hans mål er, at robotterne skal masseproduceres og koste mindre end 20.000 dollars hver (138.000 kroner).

Præsentation af Optimus Gen 2 fra slutningen af 2023.

Fra næste år skal Optimus arbejde for Tesla