Musk påstår at Tesla Bot er klar allerede næste år

Tesla er så langt fremme i udviklingen af menneskelignende robotter, at en prototype kan vises frem allerede næste år. Det hævdede Elon Musk, da han torsdag talte på den såkaldte Tesla AI Day-konference. Tesla Bot, som den hedder, er 1,75 meter høj, vejer 57 kilo og er lavet til at udføre alle de opgaver, mennesker ikke vil.

– Tesla er på en måde allerede et robot-firma, for vores biler er som 70 procents robotter på hjul, sagde Musk blandt andet.

Den menneskelignende robot skal bygges som en alternativ arbejder, fortalte Musk videre. Den skal udføre monotome opgaver, som mennesker ikke har lyst til.

Han sagde desuden, at Tesla Bot kan få “kæmpe betydning for økonomien” idet han henviste til mangel på arbejdskraft. Derfor skal robotten heller ikke være “super-dyr”.

– Jeg tror grundlæggende at fysisk arbejde vil være et valg. fremtiden. Hvis du vil gøre det, kan du, sagde Musk under præsentationen, som du kan se herunder.

Teknologien der skal få Tesla Bot til at kunne begå sig i en verden af mennesker, bygger videre på genkendelses-systemerne i Full Self Driving-teknoligien fra Teslas biler. Den vil kunne bevæge sig med en hastighed pop 8 km/t.

Tesla Bot (foto: Tesla).

Musk fortalte som nævnt, at en prototype kan være klar “engang næste år”. Men ifølge Reuters er forskere skeptiske.

– Jeg kan med sikkerhed sige, at der vil gå meget mere end ti år, før en humanoid robot fra noget som helst firma på planeten vil kunne gå i supermarkedet og hente dagligvarer til sig, siger Raj Rajkumar, der er professor i Electrical and Computer Engineering på Carnegie Mellon University, Pittsburg, Pennsylvania.

Se Elon Musk præsentere Tesla Bot herunder:

Musk påstår at Tesla Bot er klar allerede næste år